Paschalis episcopus servus servorum Dei venerabili fratri Stephano Augustudunensi episcopo ejusque successoribus canonice substituendis in perpetuum. Justis votis assensum prebere justisque petitionibus aures accomodare nos convenit qui, licet indigni, justitiæ custodes atque precones in excelsa apostolorum Petri et Pauli specula positi, Domino disponente, conspicimur. Tuis igitur, pater in Christo karissime Stephane, justis petitionibus annuentes, sanctam Augustudunensem ecclesiam cui, Deo auctore, præsides, apostolicæ sedis auctoritate munimus. Statuimus enim ut oppida, villæ, seu ecclesiæ possessionesve quas predecessoris tui Aganonis temporibus Augustudunensis ecclesia tenuit, tibi quoque ac successoribus tuis quietæ, firmæ et integræ conserventur. Cætera etiam quæ eidem Augustudunensi ecclesiæ per tuam industriam recuperata vel adquisita sunt: videlicet ecclesia sanctæ Mariæ et sancti Lazari de Avalone et castrum Toilonum cum eorum pertinentiis, vel in futurum per gratiam recuperari vel adquiri juste legitimeque contigerit, quieta semper et integra in ejusdem ecclesiæ jure ac possessione permaneant. Decernimus ergo ut nulli omnino liceat eamdem ecclesiam temere perturbare, aut ejus possessiones auferre, vel ablatas retinere, minuere aut temerariis vexationibus fatigare; sed omnia integra conserventur, tam tuis quam clericorum et pauperum usibus profutura. Si qua igitur in futurum ecclesiastica secularisve persona hanc nostræ constitutionis paginam sciens contra eam temere venire temptaverit, secundo tertiove commonita, si non satisfactione congrua emendaverit, potestatis honorisque sui dignitate careat reamque se divino judicio existere de perpetrata iniquitate cognoscat et a sacratissimo corpore ac sanguine Dei et Domini redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem ecclesiæ justa servantibus sit pax per Dominum nostrum Jesum Christum quatenus et hic fructum bonæ actionis percipiant et apud Deum judicem præmia æterna pacis inveniant. Amen. Amen. Ego Paschalis catholicæ Ecclesiæ episcopus subscripsi. Datum Laterani per manum Johannis sanctæ Romanæ Ecclesiæ diaconi cardinalis et bibliothecarii, II idus martii, indictione IX, incarnationis Dominicæ anno MCXVI, pontificatus autem domni Paschalis anno XVII.